Bosh vazir Irakliy Garibashvili cheklovlarni buzganlarga belgilangan jarimalar ham bekor bo‘lishini e’lon qildi. Gruziyada koronavirus tarqalishi sababli o‘tgan yil noyabrda joriy etilgan komendantlik soati bekor qilindi. 30 iyun soat 23.00dan boshlab komendantlik soati to‘xtatiladi, deb xabar berdi Novosti-Gruziya nashri. Xabarda aytilishicha, 22 iyun kuni idoralararo muvofiqlashtiruvchi kengash bu borada tegishli qaror qabul qilgan. Shu kundan aholiga ko‘chada himoya niqobi taqmaslikka ruxsat berilgan. Shuningdek, Gruziya bosh vaziri Irakliy Garibashvili cheklovlarni buzganlarga belgilangan jarimalar bekor bo‘lishini e’lon qildi. Gap karantin qoidalarini buzganlik uchun jismoniy va yuridik shaxslarga solingan 76 mln lari miqdoridagi jarima to‘g‘risida bormoqda. Gruziyada koronavirus yuqtirish bilan bog‘liq 366 mingta holat qayd qilingan, 5300dan ortiq bemor vafot etgan.